Viskupič, Marián, poslanec NR SR (2022-12-13):
Ďakujem pekne za slovo, pán predsedajúci. Nebudem sa opakovať. Myslím, že sme tu stále menej a nikto nový nepribudol, čiže tie výhrady, ktoré ku skrátenému legislatívnemu konaniu sú vlastne veľmi totožné, len teda číslo je už zasa o jedno väčšie, možno 106., alebo 107., každopádne úplne presne do posledného to spočítané nemám, poďme teda ale k tomu samotnému, teda o čom teraz sme. Takže dnes sa vláda snaží prijať, poviem, smiešnu papierovú verziu výdavkových limitov, pretože teda hrozia hospodárske škody. K samotným výdavkovým limitom poviem, poviem teda až priamo v prvom čítaní, ale teda pár faktov je dôležitých spomenúť už pre samotné rozhodovanie o tom, či teda vôbec plénum podporí skrátené legislatívne konanie. Smutných je viacero faktov. O výdavkových limitoch sa rokovalo takmer dva roky. Je to v programovom vyhlásení vlády a v marci 2022 teda boli výdavkové limity konečne prijaté. I keď to trvalo dlho a nie sú prijaté formou ústavného zákona o rozpočtovej zodpovednosti, ale teda len zákonom o rozpočtových pravidlách, ich prijatie každopádne v marci tohto roku vytvorilo dostatočný čas na ich reálne zapracovanie do rozpočtu verejnej správy pre roky 2023 až 2025. Určite k samotnému prijatiu pomohol fakt, že sme si ako krajina túto povinnosť dali ako míľnik v pláne obnovy, splnenie tiež bolo deklarované v žiadosti o prvú platbu a táto prvá platba už bola Slovensku aj zaplatená. Čiže vlastne už krajina dostala zaplatené za to, že aplikuje výdavkové limity. No na reálne zapracovanie však bolo potrebné sa dohodnúť ešte na metodike, no a, bohužiaľ, ministerstvo financií podporované vetom SME RODINA dokázali schválenie metodiky blokovať, to je fakt, dodnes deň ešte nie je prijatá, a teda ja to poviem na rovinu, ten jasný zámer nemať výdavkové limity v rozpočte 2023 bol evidentný. No pravda je tiež to, že škrt cez rozpočet však urobila vládnej koalícii Európska komisia, ktorá jasne povedala, že veď bez reálneho zapracovania výdavkových limitov do rozpočtu pre roky 2023 až 2025, to znamená do tohto aktuálneho, hrozí pozastavenie preplatenia druhej platby plánu obnovy a odolnosti, resp. zastavenie celého plánu obnovy a odolnosti. Už len dodám, že, bohužiaľ, zasa sme raz unikátna krajina, prvá, ktorá sa pokúsila podviesť Európsku komisiu v pláne obnovy, a popri hroziacich škodách, áno, tie hrozia, ak nám zastavia plán obnovy, tak to sú škody, tak hrozí Slovensku aj veľký reputačný problém. No na tejto situácii, zasa to tak nejak stiahnem na to, čomu čelíme, je jediné pozitívum, keďže teda vláda, ako sme počuli od pána ministra, zdôvodňuje skrátené legislatívne konanie hroziacimi hospodárskymi škodami, znamená to, že minister financií konečne priznal existujúci problém, a teda tento pokus o podvod. Kľúčové však je, že navrhnutý spôsob vypojenie výdavkových limitov, ako aj v stave, teda keď aj v Európe, v Európskej únii je generálny pardon, je absolútne zlé riešenie. My totiž tie výdavkové limity potrebujeme ako krajina, potrebujeme ich pre ozdravenie našich slovenských verejných financií. To prepájanie s Európskou úniou má veľa, veľa problémov, ktoré si môžeme potom povedať bližšie, ale už len toto by mohlo zasa nám zasvietiť kontrolkami, toto riešenie, to sú slová samotnej RRZ, nebolo nijak konzultované s Rozpočtovou radou. Samotná rada hovorí, že sa o riešení dozvedela v momente jeho predloženia do Národnej rady a už toto hovorí za veľa. Ja už akože ťažko hovorím, ťažko k tomu niečo povedať. Som presvedčený teda, že ani toto skrátené legislatívne konanie týmto pádom nespĺňa zákonné náležitosti a hlavne, ale hlavne tu je problém aj ten, že to nerieši problém. Je akurát dôkazom toho teda, že minister financií zase raz má neúctu k dodržiavaniu zákonov, nepočúva odborníkov, nekonzultuje s nimi a jednoducho tento problém bol mesiace dopredu upozorňovaný. Upozorňovalo na to slovenské zastúpenie Európskej komisie, upozorňovala na to Rozpočtová rada, my sme o tom hovorili. Proste zasa sa rieši na poslednú chvíľu niečo, čo malo a mohlo byť a bolo dostatok času na to, aby bolo vyriešené. Čo sa týka stanoviska SaS, toto SLK-áčko nevieme podporiť, správnym riešením by totiž bolo stiahnuť predložený rozpočet, zapracovať do neho formu výdavkových limitov a nielen pre rok ´23, kde sa teda už teraz hovorí, že vlastne ich spĺňa, ale aj pre roky ´24 a ´25, to je ten hlavný princíp výdavkových limitov, že teda disciplinujú krajinu dlhodobo. No a následne teda znovu predložiť rozpočet a prerokovať ho v Národnej rade. Toľko som chcel, veľmi pekne ďakujem za pozornosť, môžem vymenovať všetkých troch kolegov, ktorí počúvali. Ďakujem pekne, ďakujem.